Document ID: 32012R0501

REGOLAMENT TA’ IMPLIMENTAZZJONI TAL-KUMMISSJONI (UE) Nru 501/2012
tat-13 ta’ Ġunju 2012
li jdaħħal denominazzjoni fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti ( (Zhenjiang Xiang Cu) (PGI))
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u partikolarment it-tielet subparagrafu tal-Artikolu 7(5) tiegħu,
Billi:
(1)
Skont l-Artikolu 6(2) tar-Regolament (KE) Nru 510/2006, l-applikazzjoni taċ-Ċina tas-16 ta’ Lulju 2007 għar-reġistrazzjoni tad-denominazzjoni
(Zhenjiang Xiang Cu) bħala indikazzjoni ġeografika protetta (IĠP) ġiet ippubblikata f’Il-Ġurnal Uffiċjali tal-Unjoni Ewropea (2).
(2)
Il-Ġermanja ressqet oġġezzjoni għar-reġistrazzjoni skont l-Artikolu 7(2) tar-Regolament (KE) Nru 510/2006. L-oġġezzjoni tqieset ammissibbli skont il-punt (c) tal-ewwel subparagrafu tal-Artikolu 7(3) tal-istess Regolament.
(3)
B’ittra rreġistrata tat-2 ta’ Awwissu 2011, il-Kummissjoni talbet lill-Partijiet ikkonċernati jilħqu ftehim bejniethom.
(4)
Billi ma ntlaħaq l-ebda qbil formali bejn il-Ġermanja u ċ-Ċina fiż-żmien u skont il-proċeduri previsti, il-Kummissjoni għandha tadotta deċiżjoni skont il-proċedura msemmija fl-Artikolu 15(2) tar-Regolament (KE) Nru 510/2006.
(5)
Id-dikjarazzjoni ta’ oġġezzjoni allegat li r-reġistrazzjoni ta’
(Zhenjiang Xiang Cu) tkun qed tipperikola l-eżistenza ta’ denominazzjonijiet, marki kummerċjali jew prodotti kif speċifikat fil-punt (c) tal-ewwel subparagrafu tal-Artikolu 7(3) tar-Regolament (KE) Nru 510/2006, minħabba l-kontenut minimu ta’ aċidu li fih il-ħall (4,5 g) li huwa iktar baxx minn dak speċifikat fil-liġi tal-Ġermanja (5,0 g), kif ukoll fl-Istandard Ewropew EN 13188. Billi l-kontenut tal-aċidu aċetiku huwa kriterju deċiżiv ta’ kwalità għall-ħall, il-parti li toġġezzjona temmen li l-kummerċjalizzazzjoni ta’ tali ħall fl-Unjoni Ewropea tkun qed tqarraq bil-konsumatur billi twassal għal tagħwiġ tal-kompetizzjoni.
(6)
Fin-nuqqas ta’ leġiżlazzjoni speċifika tal-Unjoni Ewropea, il-ħall b’aċidità iktar baxxa jista’ jiġi mmanifatturat u kkummerċjalizzat legalment fl-UE, u jista’ wkoll jiġi importat fl-Unjoni Ewropea. Barra minn hekk,
(Zhenjiang Xiang Cu) huwa ħall tar-ross, bil-karatteristiċi distintivi tiegħu marbutin mal-gastronomija Ċiniża. Għaldaqstant, ma seta’ jiġi identifikat l-ebda riskju ta’ konfużjoni għall-konsumaturi, u lanqas ma seta’ jiġi identifikat xi tentattiv ta’ użu ġust u tradizzjonali, mill-kummerċjalizzjoni fl-UE ta’
(Zhenjiang Xiang Cu) b’kontenut totali minimu ta’ aċidu ta’ 4,5 g/100 ml.
(7)
Il-Kummissjoni tifhem li ċ-Ċina tkun taċċetta rata minima ta’ aċidità ta’
(Zhenjiang Xiang Cu) ta’ mhux inqas minn 5,0 g għal kull 100 ml, biex tissodisfa r-rekwiżit mill-awtoritajiet tal-Ġermanja u tal-Istandard Ewropew EN 13188 imsemmi iktar ‘il fuq. Il-Ġermanja kkonfermat li dan għandu jirrisolvi t-tħassib tagħha.
(8)
Bil-għan li jintlaħaq l-usa’ kunsens il-kontenut totali minimu tal-aċidu ta’
(Zhenjiang Xiang Cu) għandu jiġi stipulat għal 5,00 g kull 100 ml.
(9)
Fid-dawl ta’ dan kollu, l-isem
(Zhenjiang Xiang Cu) għandu jiddaħħal fir-Reġistru tad-denominazzjonijiet protetti tal-oriġini u tal-indikazzjonijiet ġeografiċi protetti.
(10)
Il-miżuri stipulati f’dan ir-Regolament huma skont l-opinjoni tal-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini,
ADOTTAT DAN IR-REGOLAMENT:
Artikolu 1
Id-denominazzjoni msemmija fl-Anness għal dan ir-Regolament għandha tiġi rreġistrata.
Artikolu 2
Il-verżjoni aġġornata tad-dokument uniku tidher fl-Anness II għal dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Ġunju 2012.

Labels: 3
17
18
6